Document ID: /roh_data/filtered/fineweb-2-filterrobots_roh.jsonl.gz/7221

L’onn passà han ils organisaturs da l’Open Air Lumnezia decidì da prolungar la festa da 2 sin 3 dis e da cumenzar cun ils concerts gia la gievgia. Il di supplementar è vegnì planisà sco in di da bands indigenas e bands giuvnas. Quintà aveva il comité d’organisaziun cun var 1’500 persunas quai di supplementar, arrivads eran lura passa 4’000. Quai aveva dà inqual virivari e l’Open Air Lumnezia era vegnì crititgà perquai.
Bindels d’entrada gia a Glion
Quest onn han ils responsabels reagì ed han planisà ordavant gia cun 4’000 visitaders. Era esì stà pussaivel da retrair ils bindels d’entrada gia a Glion. Uschia han las persunas che han fatg quai, pudì entrar en l’areal senza star en colonna. Uschia n’hai betg dà problems a l’entrada quest onn.
Gievgia – il di dals fans d’open airs
Cun circa 4’000 visitaders è la gievgia main frequentada ch’ils auters dis da l’Open Air Lumnezia. Preschents èn cunzunt ils fans d’open airs che prendan schizunt liber aposta per pudair visitar l’open air. Uschia è l’atmosfera tar ils visitaders da la gievgia tut speziala e famigliara cumpareglià cun ils auters dis da l’open air.